Document ID: 32014R1175

KOMISSION ASETUS (EU) N:o 1175/2014,
annettu 30 päivänä lokakuuta 2014,
koulutusta ja elinikäistä oppimista koskevien tilastojen tuottamisesta ja kehittämisestä annetun Euroopan parlamentin ja neuvoston asetuksen (EY) N:o 452/2008 täytäntöönpanemisesta aikuisten osallistumista elinikäiseen oppimiseen koskevien tilastojen osalta ja komission asetuksen (EU) N:o 823/2010 kumoamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon koulutusta ja elinikäistä oppimista koskevien tilastojen tuottamisesta ja kehittämisestä 23 päivänä huhtikuuta 2008 annetun Euroopan parlamentin ja neuvoston asetuksen (EY) N:o 452/2008 (1) ja erityisesti sen 6 artiklan 1 kohdan,
sekä katsoo seuraavaa:
(1)
Asetuksella (EY) N:o 452/2008 vahvistetaan yhteiset puitteet koulutusta ja elinikäistä oppimista koskevien Euroopan tilastojen järjestelmälliselle tuottamiselle.
(2)
Komission asetuksella (EU) N:o 823/2010 (2) otettiin käyttöön toimenpiteitä, joilla pannaan täytäntöön yksittäiset tilastotoimet aikuisten osallistumista elinikäiseen oppimiseen koskevien tilastojen tuottamiseksi asetuksen (EY) N:o 452/2008 alueen 2 mukaisesti.
(3)
Kun kansalliset ja EU:n tilastoviranomaiset tuottavat ja levittävät aikuisten osallistumista elinikäiseen oppimiseen koskevia Euroopan tilastoja, niiden olisi otettava huomioon Euroopan tilastoja koskevissa käytännesäännöissä vahvistetut periaatteet, jotka Euroopan tilastojärjestelmää käsittelevä komitea on syyskuussa 2011 vahvistanut.
(4)
Aikuisten osallistumista elinikäiseen oppimiseen koskevaa tiedonkeruuta on mukautettava säännöllisesti elinikäisen oppimisen alan muutoksiin ja uusiin kehityssuuntauksiin ja jotta voidaan vastata uusiin tietotarpeisiin.
(5)
Jotta eri maiden tutkimustulokset olisivat mahdollisimman yhdenmukaiset, komission olisi laadittava kysely- tai haastattelututkimuksen metodologiaa koskevia ohjeita sen käytännön toteutusta varten.
(6)
Sen vuoksi asetus (EU) N:o 823/2010 olisi kumottava.
(7)
Tässä asetuksessa säädetyt toimenpiteet ovat Euroopan tilastojärjestelmää käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Aikuisten elinikäiseen oppimiseen osallistumista ja osallistumatta jättämistä koskevan toisen kysely- tai haastattelututkimuksen, jäljempänä ’toinen aikuiskoulutustutkimus’, tiedonkeruu tapahtuu 1 päivän heinäkuuta 2016 ja 31 päivän maaliskuuta 2017 välisenä aikana. Erilaisiin elinikäiseen oppimiseen kuuluviin tapahtumiin osallistumista koskevia tietoja kerätään haastattelua edeltävältä 12 kuukauden viitejaksolta.
2 artikla
Kysely- tai haastattelututkimuksen perusjoukon ikäjakauma on 25-64. Tiedonkeruu ikäryhmistä 18-24 ja 65-69 on vapaaehtoista.
3 artikla
Asetuksen (EY) N:o 452/2008 liitteessä tarkoitetun alueen 2 mukaiset toiseen aikuiskoulutustutkimukseen kuuluvien aihealueiden muuttujat ja niiden jaottelu vahvistetaan tämän asetuksen liitteessä I.
4 artikla
Asetuksen (EY) N:o 452/2008 liitteessä olevassa aluetta 2 koskevassa kohdassa eriteltyihin tietolähteisiin ja otoskokoihin liittyvien vaatimusten täyttämiseen tarvittavat otos- ja tarkkuusvaatimukset vahvistetaan tämän asetuksen liitteessä II.
5 artikla
Jäsenvaltioiden on toimitettava toista aikuiskoulutustutkimusta koskeva vakiomuotoinen laatuselvitys komissiolle (Eurostatille). Selvityksen rakenteen on oltava Euroopan tilastojärjestelmän laatuselvitysten vakiojäsentelyn mukainen, ja siinä on erityisesti otettava huomioon asetuksen (EY) N:o 452/2008 4 artiklan 1 kohdan d alakohdassa tarkoitetut laatuvaatimukset ja tämän asetuksen liitteessä III vahvistetut lisävaatimukset.
6 artikla
1. Jäsenvaltioiden on toimitettava toista aikuiskoulutustutkimusta koskevat, mikrotason tietoja sisältävät puhtaat tiedostot komissiolle (Eurostat) kuuden kuukauden kuluessa kansallisen tiedonkeruujakson päättymisestä.
2. Jäsenvaltioiden on toimitettava toista aikuiskoulutustutkimusta koskeva vakiomuotoinen laatuselvitys komissiolle (Eurostat) kolmen kuukauden kuluessa mikrotason tietoja sisältävien tiedostojen toimittamisesta.
7 artikla
Tässä asetuksessa vahvistetut vaatimukset ovat vähimmäisvaatimuksia. Jäsenvaltiot voivat ottaa käyttöön toista aikuiskoulutustutkimusta koskevia kansallisia lisävaatimuksia edellyttäen, että tässä asetuksessa vahvistetut laatuvaatimukset täyttyvät.
8 artikla
Kumotaan asetus (EU) N:o 823/2010.
Viittauksia kumottuun asetukseen pidetään viittauksina tähän asetukseen.
9 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä lokakuuta 2014.

Labels: 12
9
15
19